b'\n_START_ARTICLE_\nAmada\n_START_SECTION_\nNotranjost templja\n_START_PARAGRAPH_\nPrvotni na\xc4\x8drt templja je vseboval pilon, prednje dvori\xc5\xa1\xc4\x8de in pokrito stebri\xc5\xa1\xc4\x8de, ki je vodilo v sveti\xc5\xa1\xc4\x8de. Ko je Tutmoz IV. pokril prednje dvori\xc5\xa1\xc4\x8de, so stebre in stene poslikali s prizori darovanja bogovom. Tempelj z dolgo\xc4\x8dasno in razpadajo\xc4\x8do zunanjostjo  skriva  v notranjosti najfinej\xc5\xa1e reliefe, poslikane z \xc5\xbeivimi barvami._NEWLINE_Najfinej\xc5\xa1i pobarvani reliefi so v najbolj notranjem delu templja. Na njih sta prikazana Tutmoz III. in Amenhotep IV. med darovanjem razli\xc4\x8dnim egip\xc4\x8danskim bogovom. V kultni sobi ob strani sveti\xc5\xa1\xc4\x8da je nekaj zanimivih prizorov ustanovitve in posvetitve templja, med katerimi je tudi  "obred raztezanja vrvi", postopek izdelave in polaganja zidakov iz blata in darovanje templja njegovim bogovom.'